LUR verkla EFF oor ‘walglike leuens’Desperate inwoners van Alexandra maak bymekaar wat hulle kan, nadat hulle huise, wat onwettig opgerig is, vroeër afgebreek is. (Foto:Itumeleng English/ANA) Die Gautengse LUR vir menslike nedersettings, stedelike beplanning en samewerkende regering en tradisionele sake, Lebogang Maile, het Maandag ŉ klag van crimen injuria teen Mandisa Mashego, provinsiale leier van die EFF, en die party aanhangig gemaak. Mashego het verlede week beweer Maile, sy broer Mike en verskeie ander mense het geld uitgemors wat glo bestem was vir die Alexandra-herlewingsprojek. Mashego het inwoners van Alexandra toegespreek nadat die Johannesburgse metroraad hulle huise afgebreek het wat glo onwettig op grond by Sejwetla gebou is. Nadat hy die klag Maandag by die Alexandra-polisie ingedien het, het Maile gesê Mashego het die bewerings sonder ŉ greintjie bewyse gemaak. Hy sê hy het met sy familie ooreengekom dat geen van hulle tydens sy ampstermyn geen sake met enige staatsentiteit of staatsdepartement sal doen nie. “Haar beskuldigings was nie net ŉ poging om die nuushooftrekke te haal nie, maar ook om my karakter, integriteit en posisie in die samelewing skade te berokken,” het hy gesê. Maile het gesê hy het ook besluit om Mashego vir karakterskending te dagvaar omdat haar bewerings sy goeie beeld in die gemeenskap in die gedrang gebring het. “Haar goed beplande geniepsige en opruiende bewerings kan dalk gemeenskapswoede laat opvlam en my eie veiligheid en dié van my familie in gevaar plaas,” het Maile gesê. Hy het gesê deur regstappe teen Mashego te doen was geensins ŉ manier om haar te probeer stilmaak of te intimideer nie. “Dit is om ŉ bevoegde hof te gebruik om my naam in ere te herstel ná haar bewerings van wangedrag, asook om haar afgryslike leuens te openbaar.” Mashego was nie dadelik vir kommentaar beskikbaar nie.